ТIоцебе фонд гIуцIараб мехалда гьелъул аслияб масъала закагIат бакIари ва гьеб хIажатазе щвезаби букIун батани, хадуб цIикIкIана фондалъ гьарулел хъулухъал. Масала, гьединазул цояб ккола фондалъул хIисабалда ругезе медицинаялъулаб хъулухъ гьабиги. Гьеб мурадалда щулияб бухьен ккун буго республикаялъул СахлъицIуниялъул министерствоялъулгунги. Руго фондалъул сияхIалда ругел унтаразе чIобого медицинаялъулаб хъулухъ гьабулел тохтурзабиги.